作者:查
標題:透碧霄
內容:艤蘭舟。十分端是載離愁。練波送遠，屏山遮斷，此去難留。相從爭奈，心期久要，屢更霜秋。嘆人生、杳似萍浮。又翻成輕別，都將深恨，付與東流。想斜陽影裡，寒煙明處，雙槳去悠悠。愛渚梅、幽香動，須採掇、倩纖柔。豔歌粲發，誰傳餘韻，來說仙遊。念故人、留此遐洲。但春風老後，秋月圓時，獨倚西樓。